(34)

vstavi se naslednja točka FCL.835: „FCL.835 Osnovni rating za instrumentalno letenje (BIR) (a) Privilegiji in pogoji 1. Privilegiji imetnika BIR so opravljanje letov po pravilih IFR na letalih z enim pilotom, za katera imajo ratinge za razred, razen za visoko zmogljiva letala in različice letal, če je na podlagi podatkov o operativni ustreznosti določeno, da je potreben rating IR. 2. Privilegiji iz BIR se izvajajo samo v skladu s točko FCL.205.A. 3. Privilegiji iz BIR se lahko ponoči izvajajo samo, če ima pilot rating za nočno letenje v skladu s točko FCL.810. 4. Privilegiji iz BIR na večmotornih letalih veljajo tudi na enomotornih letalih, za katera ima pilot veljaven rating za razred enomotornih letal. 5. Za izvajanje privilegijev iz BIR se uporabljajo vsi naslednji pogoji: (i) višina odločitve (DH) ali najmanjša spustna relativna višina (MDH), ki se uporablja kot aerodromski operativni minimum, je najmanj 200 čevljev večja od tiste, ki bi bila sicer izračunana v skladu s točko „NCO.OP.110 Letališki operativni minimumi – letala in helikopterji“ in točko „NCO.OP.111 Letališki operativni minimumi – NPA, APV, operacije CAT I“ v Prilogi VII k Uredbi (EU) št. 965/2012; in (ii) vidljivost, ki se uporablja kot aerodromski operativni minimum, ni manjša od 1 500 m; (iii) glavni pilot ne začne leta po pravilih IFR ali prehoda z VFR na IFR, razen če: (A) je na odhodnem aerodromu vidljivost najmanj 1 500 m in baza oblakov najmanj 600 čevljev ali je objavljen minimum kroženja za kategorijo letala, pri čemer se uporabi najvišja vrednost, in (B) na namembnem aerodromu in vsakem zahtevanem nadomestnem aerodromu razpoložljive najnovejše meteorološke informacije kažejo, da je vidljivost v obdobju od ene ure pred predvidenim časom prihoda do ene ure po njem ali v obdobju od dejanskega časa odhoda do ene ure po predvidenem času prihoda, pri čemer se upošteva krajše obdobje, najmanj 1 500 m in baza oblakov najmanj 600 čevljev ali je objavljen minimum kroženja za kategorijo letala ali pa je DH/MDH povečan za 200 čevljev v skladu s točko (i), pri čemer se uporabi najvišja vrednost. (b) Predpogoji. Kandidati za BIR imajo vsaj licenco PPL(A). (c) Tečaj usposabljanja. Kandidati za BIR pri organizaciji ATO opravijo: 1. teoretično usposabljanje v skladu s točko FCL.615(a) in 2. usposabljanje za letenje, ki zajema naslednje module usposabljanja za instrumentalno letenje: (i) modul 1 – osnovni modul usposabljanja za letenje za praktično usposobljenost za upravljanja leta pri letenju izključno po instrumentih; (ii) modul 2 – praktični modul usposabljanja za postopke za odhode, čakanje ter 2D in 3D prilete IFR; (iii) modul 3 – praktični modul usposabljanja za postopke leta IFR na ruti in (iv) modul 4 – če se vloži vloga za BIR na večmotornih letalih, praktični modul usposabljanja za letenje z enim nedelujočim motorjem vključuje nesimetričen instrumentalni prilet in postopke za neuspeli prilet, ter 3. usposabljanje za letenje, ki zajema naslednje zahteve: (i) najprej se opravi modul iz odstavka (c)(2)(i). Moduli iz odstavkov (c)(2)(ii) in (c)(2)(iii) ter, če je ustrezno, odstavka (c)(2)(iv), se lahko opravijo po vrstnem redu, ki ga izbere kandidat; (ii) moduli iz odstavka (c)(2) se lahko opravijo na letalih, FSTD ali kombinaciji obojih. Kandidat v vsakem primeru opravi usposabljanje na letalu, ki se uporabi za preizkus praktične usposobljenosti; (iii) moduli iz odstavkov (c)(2)(i), (c)(2)(ii) in (c)(2)(iv) se lahko začnejo zunaj organizacije ATO, vendar se končajo v organizaciji ATO. Modul iz odstavka (c)(2)(iii) se lahko konča zunaj organizacije ATO; (iv) pilot, ki nima ratinga za razred ali tip večmotornega letala, pred začetkom modula iz odstavka (c)(2)(iv) opravi usposabljanje za večmotorna letala v skladu s poddelom H te priloge (del FCL). (d) Teoretično znanje. Kandidati pred preizkusom praktične usposobljenosti in s preizkusi iz predmetov iz točke FCL.615(b) dokažejo raven teoretičnega znanja, ki ustreza podeljenim privilegijem. Preizkusi teoretičnega znanja vključujejo en pisni preizkus v zvezi s posameznim modulom iz odstavkov (c)(2)(i), (c)(2)(ii) in (c)(2)(iii). (e) Preizkus praktične usposobljenosti. Po opravljenem tečaju usposabljanja iz odstavka (c) kandidati uspešno opravijo preizkus praktične usposobljenosti na letalu v skladu z Dodatkom 7 k tej prilogi. Za BIR za večmotorna letala se preizkus praktične usposobljenosti opravlja na večmotornem letalu. Za BIR za enomotorna letala se preizkus praktične usposobljenosti opravlja na enomotornem letalu. Večmotorno letalo, pri katerem je os potiska enaka vzdolžni osi letala (centerline thrust aeroplane), se za namene tega odstavka šteje za enomotorno letalo. (f) Ne glede na odstavek (d) imetniki BIR za enomotorna letala, ki imajo tudi rating za razred za večmotorna letala in želijo prvič pridobiti BIR za večmotorna letala, opravijo tečaj usposabljanja pri organizaciji ATO, ki vključuje usposabljanje iz odstavka (c)(2)(iv), in uspešno opravijo preizkus praktične usposobljenosti iz odstavka (e). (g) Veljavnost, podaljšanje veljavnosti in obnova 1. BIR velja eno leto. 2. Kandidati za podaljšanje veljavnosti BIR: (i) v obdobju treh mesecev neposredno pred datumom poteka veljavnosti ratinga uspešno opravijo preverjanje strokovnosti v skladu z Dodatkom 9 k temu delu ali (ii) v obdobju veljavnosti opravijo šest ur kot PIC po pravilih IFR, vključno s tremi postopki instrumentalnih priletov, in let za usposabljanje, ki traja najmanj eno uro, z inštruktorjem s privilegiji za izvajanje usposabljanja za BIR. 3. Imetnik BIR za vsako drugo zaporedno podaljšanje veljavnosti uspešno opravi preverjanje strokovnosti v letalu v skladu z odstavkom (2)(i). 4. Če se pilot odloči, da bo zahteve za podaljšanje veljavnosti iz odstavka (g)(2)(i) izpolnil prej, kot je določeno v navedenem odstavku, začne novo obdobje veljavnosti teči od datuma preverjanja strokovnosti. 5. Kandidati, ki ne opravijo uspešno ustreznih delov preverjanja strokovnosti za BIR pred datumom poteka BIR, ne izvajajo privilegijev IR, dokler uspešno ne opravijo preverjanja strokovnosti. 6. Če je BIR potekla veljavnost, kandidati za obnovo privilegijev: (i) opravijo osvežitveno usposabljanje, ki ga izvaja organizacija ATO, ali če je veljavnost BIR potekla pred tremi leti ali manj, inštruktor s privilegiji za izvajanje usposabljanja za BIR, če je to potrebno, da dosežejo potrebno raven strokovnosti, in (ii) uspešno opravijo preverjanje strokovnosti v letalu. 7. Za BIR za večmotorna letala se preverjanje strokovnosti za podaljšanje veljavnosti ali obnovo ter let za usposabljanje iz odstavka (g)(2)(ii) opravi v večmotornem letalu. 8. Preverjanje strokovnosti za podaljšanje veljavnosti ali obnovo BIR se lahko združi s preverjanjem strokovnosti za podaljšanje veljavnosti ali obnovo ratinga za razred letal z enim pilotom, na katerih se lahko izvajajo privilegiji iz BIR v skladu s točko FCL.835(a)(1). (h) Kandidatom za BIR, ki imajo licenco PPL ali CPL, izdano v skladu s Prilogo I (del FCL), in veljavni IR(A), ki ga je v skladu z zahtevami iz Priloge 1 k Čikaški konvenciji izdala tretja država, se to lahko v celoti upošteva pri tečaju usposabljanja iz odstavka (c)(2). Kandidati za izdajo BIR: 1. uspešno opravijo preizkus praktične usposobljenosti iz odstavka (e); 2. pri preizkusu praktične usposobljenosti ustno dokažejo izpraševalcu, da so dosegli ustrezno raven teoretičnega znanja o letalskem pravu, meteorologiji ter načrtovanju leta in zmogljivosti, in 3. opravijo najmanj 25 ur letenja po pravilih IFR kot PIC na letalih. (j) Imetniku ratinga IR se to v celoti upošteva pri zahtevah iz odstavka (c)(2).“;